DISTRIBUIE

Operatorul feroviar privat Astra Trans Carpatic (ATC) a lansat noua sa rută cu automotoare pentru pasageri pe relația Arad – Oradea, plănuită să fie prelungită atât spre Timișoara, cât și spre Cluj-Napoca.

Automotoarele electrice operează acum pe ruta Arad – Sântana – Chișineu Criș – Ciumeghiu – Salonta – Oradea. Potrivit programului ATC, în perioada 8-14 noiembrie trenul pornește din Arad la 08:53, urmând să ajungă la Oradea la 11:17, de unde are pornirea la 11:26, pentru ca la 13:24 să se întoarcă la Arad.

Programul este unul provizoriu, întrucât traseul trenului va fi prelungit, conform platformei online Club Feroviar. Biletele pot fi achiziționate și de pe internet. Compania operează cu automotoare care oferă pasagerilor condiții la standarde europene.

Vagoanele dispun de sisteme de informare a pasagerilor, de divertisment audio-video, internet, prize pentru curent electric, instalații performante de aer condiționat și de încălzire. Vagoanele sunt dotate cu GPS, pentru urmărirea acestora pe traseu. ATC a achiziționat 15 automotoare de la Căile Ferate din Danemarca (DSB), în urma unei investiții de 20 de milioane de euro.

Celelalte trenuri vor intra pe rând în exploatare până în aprilie 2019. ATC a lansat în 2017 ruta Arad – București, iar apoi serviciile de transport pe ruta Arad - Mangalia. Compania operează acum pe rutele Constanța – București Nord – Craiova – Timișoara – Arad, București Nord – Brașov și Timișoara – Baia Mare, ultima fiind lansată în 8 septembrie.

Capacitatea unui automotor: 113 pasageri

ATC a anunțat că în decembrie va lansa o cursă cu automotoare pe traseul Timişoara – Arad – Oradea – Cluj, oferind condiţii considerate de lux de către pasagerii din România. Primul tren automotor cumpărat de la DSB a fost pus în circulaţie pe ruta Timişoara - Baia Mare.

Omul de afaceri Valer Blidar, care controlează compania feroviară şi fabrica de material rulant Astra Vagoane Călători Arad, a declarat că ATC vrea să asigure un transport regional rapid și confortabil, conform News.ro. Garniturile sunt compuse din două vagoane articulate, cu o lungime totală de 48 m, au motoare diesel cu emisii scăzute de dioxid de carbon. Capacitatea fiecărei garnituri este de 113 pasageri.

”Este un tren occidental, doar în România şi Danemarca circulă astfel de garnituri. E un automotor destinat liniilor neelectrificate sau electrificate parţial. Am hotărât ca primul tren de acest gen să circule pe ruta Timişoara – Baia Mare, urmând ca din decembrie, odată cu introducerea noului mers al trenurilor, să plece de la Timişoara două trenuri cuplate până la Oradea, de unde să se separe, unul spre Cluj-Napoca, unul spre Baia Mare. Avem în tren zone business şi economic”, a explicat Valer Blidar.

Pot circula cu 200 km/h, dar nu în România

Vagoanele sunt dotate cu sisteme de informare a pasagerilor, sisteme de entertainment audio-video, cu internet, prize pentru curent electric, instalaţii performante de aer condiţionat şi încălzire. Automotoarele pot circula cu 200 km/h, însă infrastructura din România nu permite acest lucru.

Celelalte garnituri cumpărate vor fi puse în circulaţie până în aprilie 2019, urmând să fie deschise rute noi. ATC operează trenuri InterRegio în urma contractului de servicii publice încheiat cu Autoritatea pentru Reformă Feroviară.

Pe linia ferată internă Cluj - Oradea operează acum companiile CFR Călători și Transferoviar Călători. La începutul anului, Transferoviar a anulat câteva trenuri de pe acest traseu, ca urmare a lucrărilor la linie. Principalii jucători pe piața națională de profil erau CFR Călători, Regiotrans, Transferoviar Călători, Interregional Călători și Ferotrans TFI, conform portalului Termene.ro.